Sophie Hæstorp Andersen (S), 2026-01-08:
Tak for ordet.
Med beslutningsforslag B 44, som vi jo skal drøfte her i dag på foranledning af Danmarksdemokraterne, pålægges regeringen at fremsætte et lovforslag, der sikrer, at fagpersoner, ledere og ejere af botilbud, der tager vare på nogle af samfundets mest sårbare grupper, afskæres fra at fortsætte i faget i de tilfælde, hvor de dømmes for tyveri, vold, overgreb eller velfærdskriminalitet såsom økonomisk svindel med offentlige midler i botilbud.
Allerførst vil jeg selvfølgelig sige, at regeringen er enig i beskyttelseshensynet til sårbare borgere.
Mennesker, der er anbragt eller placeret i sociale tilbud og derfor har tilbuddet som sit hjem, udgør en udsat gruppe, som vi som samfund har et stort ansvar for at passe på.
Det er et kæmpe ansvar, og det ansvar skal ledelsen og personalet på de her tilbud også kunne løfte.
Derudover skal vi som lovgivere sætte rammer, som både understøtter og kontrollerer, at ansvaret også bliver løftet i praksis.
Som jeg også i andre sammenhænge har nævnt, har der igennem 2025 været et arbejde i gang, som netop har haft til formål at undersøge lovændringer, som kan dæmme op for snyd og svigt på sociale tilbud.
Det arbejde blev igangsat som følge af den politiske rammeaftale på handicapområdet tilbage fra januar 2025, og lige nu pågår der forhandlinger om regeringens udspil til initiativer.
Jeg anser også beslutningsforslaget, vi behandler her i dag, sådan, at det foregriber nogle af de initiativer, som jeg forventer vil indgå i en kommende politisk aftale.
Et af de initiativer, som regeringen har spillet ud med, går ud på, at der skal indføres særregler i socialtilsynsloven om rettighedsfrakendelse.
Et sådant forslag vil medføre, at der kan ske rettighedsfrakendelse over for ejere, bestyrelsesmedlemmer og ansatte, som begår visse lovovertrædelser som led i driften af eller arbejdet i det sociale tilbud.
En sådan rettighedsfrakendelse vil kunne ske ved f.eks. overtrædelser af straffelovens bestemmelser om bandekriminalitet eller terror og grovere tilfælde af personfarlig kriminalitet, narkotikakriminalitet og berigelseskriminalitet begået som led i tilbudsvirksomhed.
Af proportionalitetshensyn foreslår regeringen, at en sådan rettighedsfrakendelse kan ske for en periode fra 1 år til 5 år, men hvis det er groft nok, er der faktisk også mulighed for, at man kan gøre det permanent.
Forslaget udvider således muligheden for ved dom at frakende ejere og ansatte retten til at udøve tilbudsvirksomhed og arbejde med eller i sociale tilbud.
I min optik er en permanent rettighedsfrakendelse kun noget, man skal bruge i meget, meget få tilfælde, da et sådant forslag vil betyde, at personer efter endt straf jo ikke siden kan genoptage et erhverv, på nogen måde, inden for det sociale område.
Men jeg medgiver også, at det i nogle tilfælde skal være muligt at frakende personer retten til at udøve tilbudsvirksomhed og arbejde med eller i sociale tilbud.
Et andet af de forslag, regeringen har spillet ud med, handler om at skærpe reglerne i socialtilsynsloven for indhentelse af straffeattester.
Et sådant initiativ vil have til formål at sikre, at sociale tilbud ikke kan ansætte personer, som er dømt for nærmere bestemte kriminalitetstyper, og samtidig bevare tilbuddets godkendelse.
Der lægges med initiativet op til, at det skal være kriminalitetstyper omfattet af den såkaldte bandeparagraf, personfarlig kriminalitet, narkotikakriminalitet, terror eller berigelseskriminalitet.
Straffelovsovertrædelser som tyveri, vold, overgreb eller velfærdskriminalitet kan således faktisk være omfattet af de ovenstående kategorier.
Kravet om indhentelse af straffeattester udvides desuden, så det også omfatter personer, der ikke er ansat af eller i tilbuddet, men som efter aftale med kommunen leverer enkeltydelser efter barnets lov eller serviceloven til børn, unge eller voksne, der har ophold på et tilbud, som socialtilsynet fører tilsyn med.
Det vil være handlekommunens ansvar at sikre, at leverandøren har indhentet straffeattest på den pågældende person.
Afslutningsvis vil jeg bare gøre det helt klart igen, at det er afgørende for mig, at mennesker i sociale tilbud kan være trygge ved, at personalet, ledelsen og ejerne vil dem det bedste.
Det er min forventning, at jeg sammen med aftalepartierne omkring rammeaftalen på handicapområdet meget snart kan præsentere en aftale, som skal dæmme op for snyd og svigt på sociale tilbud.
Som sagt forhandler vi i disse dage, og jeg forventer også, at vi vil kunne fremsætte det opfølgende lovforslag i denne samling.
Tak for ordet.